Twee in hof vir Boksburg-pa se moordWayne Alberts Twee verdagtes het Woensdag in die Germiston-streekhof verskyn weens die moord op Wayne Alberts (32), ŉ pa van drie wat op Valentynsdag in Boksburg die laaste keer lewend gesien is. Die verdagtes, Dorinda Ann Barnard (in haar 30’s) en haar kêrel, Edward Morton (50), staan tereg op aanklagte van moord, menseroof en roof nadat Alberts op 14 Februarie spoorloos op pad na sy ouers se huis in Boksburg verdwyn het. Hy is omstreeks 21:40 in Madleystraat in Hughes, Boksburg-Noord, die laaste keer gewaar. Sy bekommerde familie moes hom ná ŉ sewe weke lange soektog in die Sebokeng-lykhuis uitken. Sy liggaam is glo reeds op 15 Februarie daarheen geneem. Leon van Lingen, Alberts se pa, het Donderdag aan Maroela Media gesê hulle het verneem dat Morton glo skuld erken het dat hy Alberts vermoor het. “Die man beweer die vrou is onskuldig. Die hof sal dus moet bewys of dit waar is.” Barnard het Alberts glo die aand van sy verdwyning na haar woonstel gelok waar Morton hom ingewag het. Morton het hom glo met ŉ pyp aangerand, beroof, vasgebind en na ŉ opgaardam in Kliprivier geneem waar hy as dood agtergelaat is. “Hy het glo ook aan die polisie erken dat hy Wayne se goue ketting en trouring aan ŉ Nigeriër verkoop het,” het Van Lingen bygevoeg. Die verdagtes moet na verwagting weer op 15 April in die hof verskyn. Die saak sal dan glo na die hooggeregshof verwys word. Maroela Media het vroeër berig drie mense (Barnard, Morton en ŉ verdagte wat steeds soek is) is twee dae ná Alberts se verdwyning in Sunnyside, Pretoria, in die motor waarmee Alberts gery het, aangekeer. Van Lingen het destyds gesê daar was ŉ vuurwapen, dwelms en elektriese kabels in die silwer BMW. Die motor is in Van Lingen se naam geregistreer. Die drie verdagtes is in hegtenis geneem en aangekla van die onwettige besit van ŉ vuurwapen. Hulle het op 18 Februarie in die hof verskyn, maar die saak is teruggetrek vir verdere ondersoek en die verdagtes daarna vrygelaat. Die verdagtes het glo later teruggekeer na die polisie en die motor teruggeëis. Barnard en Morton is eers aan die einde van Maart weens Alberts se moord in hegtenis geneem. Maroela Media het ook berig ŉ vreemde vrou het glo op 15 Februarie Alberts se selfoon beantwoord en aan Alberts se vrou gesê hy slaap. Die foon is daarna afgeskakel.